ডিজিটেল ডেস্কঃ বৃহস্পতিবাৰে পুৱা ৭.৩০ বজাত 'শংকৰদেৱ উদ্যান ধ্বংস কৰা কাৰ্য'ৰ প্ৰতিবাদত মানৱ শৃংখল কাৰ্যসূচী সাব্যস্ত কৰে স্থানীয় ৰাইজে। শতাধিক ডেকা-জেষ্ঠ নাগৰিকে হাতে হাতে প্লে'কাৰ্ড লৈ এই মানব-শৃংখল কাৰ্যসূচীত উপস্থিত থাকে। শঙ্কৰদেৱ উদ্যানৰ এটা অংশ অধিগ্ৰহণ কৰা নচলিব, শঙ্কৰদেৱ উদ্যান ধ্বংস কৰা কাৰ্য বন্ধ কৰক, শঙ্কৰদেৱ উদ্যানত গছ-গছনি কটা নচলিব, শঙ্কৰদেৱ আৰু আজান-পীৰ উদ্যানৰ উন্নয়নৰ ব্যৱস্থা কৰক আৰু শঙ্কৰদেৱ পাৰ্কৰ ভিতৰত প্ৰস্তাবিত নিৰ্মাণ কাৰ্য্য বন্ধ কৰক দাবী উত্থাপন কৰে এই প্ৰতিবাদকাৰীসকলে।
মানৱ শৃংখল কাৰ্যসূচীতেই প্ৰতিবাদকাৰী সকলে জানিব দিয়ে যে- উদ্যানৰ মাটিত কৰা অধিগ্ৰহণ তথা প্ৰস্তাবিত নিৰ্মাণ কাৰ্য অতি সোনকালে বাতিল কৰাৰ দাবী জনাই ইতিমধ্যে গুৱাহাটী উন্নয়ন বিভাগৰ মন্ত্ৰী, স্হানীয় বিধায়ক, জিলা উপায়ুক্ত, জিএমডিএ ৰ মূখ্য কাৰ্যবাহী বিষয়া, সংশ্লিষ্ট PWD(Road)ৰ অভিযন্তা, বন বিভাগৰ ডিএফঅ'লৈ স্মাৰক পত্ৰ প্ৰেৰণ কৰা হৈছে।
শেষত উদ্যোক্তা সকলৰ পক্ষৰ পৰা 'নাগৰিক সন্ময়ণৰক্ষী সমিতিৰ'(Citizen Co-ordination committee) সভাপতি খনিন্দ্ৰ লাল শৰ্মাই এই কাৰ্যসূচীত উপস্হিত থকা সকলোকে আন্তৰিক ধন্যবাদ জ্ঞাপন কৰে আৰু দাবী সমূহ মানি নোলোৱা পৰ্য্যন্ত এই আন্দোলন চলাই ৰখাত সকলোৰে সহযোগিতা কামনা কৰে।
